Na temelju članka 29. Zakona o djelatnosti socijalnog rada („Narodne novine“ broj 16/19) te članaka 15. i 34. Statuta Hrvatske komore socijalnih radnika (»Narodne novine« broj 99/21), Skupština Hrvatske komore socijalnih radnika je dana 30. rujna 2021. godine donijela slijedeći

**PRAVILNIK O IZBORU TIJELA I STRUČNIH TIJELA**

**HRVATSKE KOMORE SOCIJALNIH RADNIKA**

**I. OP**Ć**E ODREDBE**

**Članak 1.**

Ovim Pravilnikom o izboru Tijela i Stručnih tijela Hrvatske komore socijalnih radnika (u daljnjem tekstu: Pravilnik) uređuju se izbori za Tijela Komore (Upravni odbor, Predsjednika i Zamjenika predsjednika Komore, Nadzorni odbor te Disciplinski sud) i Stručna tijela Komore (Etičko povjerenstvo, Povjerenstvo za stručna pitanja i trajno usavršavanje, Povjerenstvo za stručni nadzor, Povjerenstvo za profesionalnu djelatnost socijalnog rada, Povjerenstvo za provedbu ispita stručnih znanja i kompetencija, Povjerenstvo za usporedbu stručnih kvalifikacija i provjeru kompetentnosti, Povjerenstvo za odnose s javnošću te Stručne sekcije).

**Članak 2.**

Članovi Hrvatske komore socijalnih radnika (u daljnjem tekstu: Komora) imaju pravo biranja Tijela i Stručnih tijela Komore i pravo biti birani u njih.

Svaki član Komore može se kandidirati samo za jedno Tijelo ili Stručno tijelo Komore.

Članovi Komore u statusu mirovanja i prekida poslovanja, članovi kojima je izrečena teža stegovna mjera te počasni članovi, ne mogu se kandidirati za funkcije u Tijelima i Stručnim tijelima Komore i ne mogu glasovati.

Prava i obveze članova Tijela i Stručnih tijela Komore propisat će se Poslovnikom o njihovom radu.

**II. IZBORI ZA TIJELA KOMORE**

**Članak 3.**

Odluku o raspisivanju izbora za članove Tijela Komore donosi Upravni odbor najkasnije 60 dana prije isteka mandata dosadašnjim članovima Tijela Komore.

Odluka iz stavka 1. ovog članka mora sadržavati:

1. da se izbori provode za Tijela Komore,

2. broj članova koji se bira u Tijela Komore,

1. datum raspisivanja izbora
2. rok od 20 dana od dana raspisivanja izbora do kojeg se podnose prijave kandidata,

5. rok u kojem se mora održati Skupština na kojoj se provode izbori.

Odluka iz stavka 2. ovog članka objavljuje se na web stranici Komore i u javnom glasilu Komore.

Prijedlogu za kandidaturu svi kandidati prilažu životopis, kandidat za Zamjenika predsjednika Komore prilaže i dokaz o radnom stažu, a kandidat za Predsjednika Komore uz životopis i dokaz o radnom stažu prilaže i program rada Komore za mandatno razdoblje za koje ističe svoju kandidaturu.

Upravni odbor utvrđuje jesu li kandidature potpune i pravovremeno dostavljene te sastavlja kandidacijsku listu abecednim redom po prezimenu kandidata. Nepotpune i nepravovremene kandidature neće se razmatrati.

**Članak 4.**

Za provedbu izbora Izborna Skupština imenuje Izbornu komisiju.

Izborna komisija sastoji se od 5 članova i bira se na Izbornoj skupštini javnim glasovanjem.

Kandidate za članove Izborne komisije predlaže predsjednik Skupštine, a može ga dati i svaki član Skupštine na samoj Skupštini. Ako postoji više prijedloga od predviđenog broja članova Izborne komisije, za svakog kandidata glasuje se posebno. Izabranima se smatraju oni kandidati koji su dobili najveći broj glasova.

Članovi Izborne komisije biraju između sebe predsjednika koji rukovodi radom Komisije i u ime Komisije podnosi izvješće Skupštini.

Izborna komisija obavlja sljedeće poslove:

1. brine za pravilnu pripremu i provođenje izbora,

1. daje obvezatne upute za provođenje izbora,
2. provodi postupak izbora na Skupštini,
3. utvrđuje i objavljuje rezultate izbora,
4. obavlja i druge poslove određene ovim Pravilnikom.

Za člana Izborne komisije ne može biti izabran kandidat za člana Tijela Komore za koje se provode izbori.

**Članak 5.**

Izborna komisija utvrđuje jesu li kandidati ispunili uvjete utvrđene ovim Pravilnikom, jesu li podnijeli uredne prijedloge za kandidaturu i jesu li prijedlozi podneseni u utvrđenom roku.

Nepravovremene kandidature Izborna komisija će rješenjem odbaciti.

Nepotpuni prijedlog kandidata ili ako kandidat ne ispunjava uvjete utvrđene ovim Pravilnikom Izborna komisija će rješenjem odbiti.

Kandidati kojima je kandidatura odbačena ili odbijena mogu podnijeti žalbu Upravnom odboru Komore u roku od 3 dana od primitka rješenja.

Upravni odbor mora odlučiti o žalbi iz stavka 4. ovog članka u roku od 8 dana od primitka žalbe.

**Članak 6.**

Glasački listić sadrži:

1. oznaku za koje Tijelo Komore se provode izbori,
2. datum i mjesto izbora,
3. broj kandidata koji se bira,
4. ime i prezime kandidata, datum i mjesto rođenja, mjesto zaposlenja.

Na glasačkom listiću navode se kandidati abecednim redom po prezimenu, kojim su navedeni na listi kandidata.

Ispred imena i prezimena svakog kandidata stavlja se redni broj.

Glasuje se tajno zaokruživanjem rednog broja kandidata.

Ako se glasa za više Tijela Komore, kandidati se na glasački listić stavljaju redoslijedom kojim su Tijela utvrđena u Statutu.

**Članak 7.**

Izborna komisija utvrđuje rezultate izbora.

Izborna komisija prvo utvrđuje koliko glasačkih listića nije upotrijebljeno i stavlja ih u poseban omot.

Zatim otvara glasačku kutiju i utvrđuje važeće i nevažeće glasačke listiće. Nevažeće listiće stavlja u poseban omot.

Nakon toga utvrđuje koliko je koji kandidat dobio glasova i koji kandidati su izabrani u Tijela Komore.

Važeći listići stavljaju se u poseban omot.

**Članak 8.**

Važećim se smatra onaj glasački listić iz kojeg se na siguran i nedvojben način može utvrditi za kojeg je kandidata birač glasovao.

Nepopunjeni glasački listić kao i tako popunjen glasački listić da se ne može sa sigurnošću utvrditi za kojeg je kandidata birač glasovao, smatrat će se nevažećim.

Ako je birač glasovao za manji broj kandidata nego što se bira u Tijelo Komore glasački listić je važeći.

Izabrani su kandidati koji su dobili najveći broj glasova.

Ako dva kandidata dobiju isti broj glasova za njih se ponavlja izbor.

Kandidat za predsjednika mora dobiti najmanje natpolovičnu većinu glasova od ukupnog broja prisutnih članova Skupštine.

Ako neki od kandidata odustane, pravo da bude biran stječe kandidat koji je sljedeći po broju dobivenih glasova.

**Članak 9.**

Predsjednik Izborne komisije vodi izvješće o rezultatima glasovanja.

U izvješću o rezultatima glasovanja se navodi:

- datum,

* imena predsjednika i članova Komisije,
* ukupni broj glasačkih listića,

- broj važećih i nevažećih listića,

* broj glasova za svakog pojedinog kandidata.

Predsjednik Izborne komisije objavljuje rezultate izbora na sjednici Skupštine na kojoj se izbori provode.

Izvješće potpisuju svi članovi Izborne komisije.

**Članak 10.**

Član Skupštine, koji je glasao, ima pravo podnijeti Izbornoj komisiji prigovor zbog nepravilnosti u postupku izbora nakon što se objave rezultati izbora.

Prigovor se daje usmeno ili pismeno na sjednici Skupštine na kojoj se provode izbori. Izborna komisija dužna je odmah razmotriti prigovor i donijeti rješenje o prigovoru.

Ako Izborna komisija rješavajući o prigovoru utvrdi da je bilo nepravilnosti koje su bitno utjecale ili mogle utjecati na rezultate, poništiti će izbore za to Tijelo Komore te odrediti da se ponove izbori za to Tijelo Komore.

Ako Izborna komisija rješavajući o prigovoru utvrdi da nije bilo nepravilnosti koje su bitno utjecale ili mogle utjecati na rezultate, odbiti će prigovor kao neosnovan.

Predsjednik Izborne komisije na sjednici Skupštine na kojoj se provode izbori objavljuje odluku o prigovoru, a podnositelju prigovora se u roku od 8 dana od održavanja Skupštine dostavlja rješenje u pismenom obliku.

Protiv rješenja Izborne komisije nema prava žalbe.

**Članak 11.**

Ako Skupština ne izabere Tijelo Komore za koje su provedeni izbori, ponovit će se izbori u roku od 90 dana.

Dosadašnji članovi Tijela Komore ostaju vršitelji dužnosti do izbora novog Tijela Komore, a najdulje 90 dana.

**III. IZBORI ZA STRUČNA TIJELA KOMORE**

**Članak 12.**

Odluku o raspisivanju izbora za članove Stručnih tijela Komore donosi Upravni odbor najkasnije 30 dana prije isteka mandata dosadašnjim članovima Stručnih tijela Komore.

Odluka iz stavka 1. ovog članka mora sadržavati:

1. da se izbori provode za Stručna tijela Komore,

2. broj članova koji se bira u Stručna tijela Komore,

3. datum raspisivanja izbora

4. rok od 20 dana od dana raspisivanja izbora do kojeg se podnose prijave kandidata,

5. rok u kojem se mora održati sjednica Upravnog odbora na kojoj se provode izbori.

Odluka iz stavka 2. ovog članka objavljuje se na web stranici Komore i u javnom glasilu Komore.

Prijedlogu za kandidaturu kandidati prilažu životopis.

Upravni odbor utvrđuje jesu li kandidature potpune i pravovremeno dostavljene te donosi odluku o izboru kandidata. Nepotpune i nepravovremene kandidature neće se razmatrati.

Ako Upravni odbor ne izabere Stručno tijelo Komore za koje su provedeni izbori, ponovit će se izbori u roku od 90 dana.

Dosadašnji članovi Stručnog tijela Komore ostaju vršitelji dužnosti do izbora novog Stručnog tijela Komore, a najdulje 90 dana.

**IV. OPOZIV ČLANA TIJELA I STRUČNOG TIJELA KOMORE**

**Članak 13.**

Član Tijela i Stručnog tijela Komore može se opozvati i razriješiti i prije isteka mandata za koji je imenovan ako:

- osobno podnese zahtjev za razrješenje,

* u svojem radu krši zakon, Statut, druge propise i opće akte Komore ili neopravdano ne izvršava odluke Tijela/Stručnog tijela Komore ili postupa u suprotnosti s njima,
* svojim nesavjesnim ili nepravilnim radom prouzroči Komori štetu ili naruši njen ugled,
* zanemaruje ili nemarno obavlja svoju dužnost u Tijelu/Stručnom tijelu Komore u kojem je član,
* svojim postupcima ometa ili onemogućuje rad Tijela/Stručnog tijela Komore u kojem je član,
* više puta neopravdano izostane sa sjednica Tijela/ Stručnog tijela Komore u kojem je član,

- Skupština Komore iz drugih razloga ocjeni da više nije u mogućnosti izvršavati povjerene ovlasti.

**Članak 14.**

Prijedlog za opoziv i razrješenje prije isteka mandata člana Tijela/Stručnog tijela Komore može podnijeti svako Tijelo/Stručno tijelo Komore za svojeg člana, predsjednik Komore, Nadzorni odbor, predsjednik Skupštine u svoje ime i najmanje trećina članova Skupštine.

Prijedlog za opoziv mora biti u pismenom obliku i obrazložen, a podnosi se Upravnom odboru.

Upravni odbor odlučuje o prijedlogu za opoziv Stručnih tijela koje imenuje, ako ocijeni prijedlog opravdanim, pokreće postupak opoziva.

Iznimno od odredbe stavka 3. ovog članka, ako prijedlog za opoziv predloži Skupština, Upravni odbor mora pokrenuti postupak opoziva.

Opoziv člana Tijela/Stručnog tijela Komore provodi se na analogan način kao i izbor u Tijelo/Stručno tijelo Komore.

**V. PRIJEVREMENI PRESTANAK MANDATA ČLANA TIJELA I STRUČNOG TIJELA KOMORE**

**Članak 15.**

Članu Tijela/Stručnog tijela Komore prestaje mandat prije isteka vremena na koje je izabran:

1. ako podnese pismenu ostavku,
2. ako prestane biti član Komore,
3. ako je opozvan,
4. ako mu je privremeno ili trajno oduzeto pravo na obavljanje djelatnosti socijalnog rada,
5. ako mu je pravomoćnom sudskom odlukom oduzeta poslovna sposobnost,
6. ako je pravomoćnom presudom osuđen na bezuvjetnu kaznu zatvora u trajanju dužem od 6 mjeseci.

Ako bilo kojem članu bilo kojeg Tijela/Stručnog tijela Komore prestane mandat prije isteka vremena na koje je izabran, raspisuju se prijevremeni izbori.

Članovima izabranim na prijevremenim izborima mandat traje do isteka mandata člana kojeg zamjenjuju.

**VI. ZAVRŠNE ODREDBE**

**Članak 16.**

Izmjene i dopune ovog Pravilnika donose se po istom postupku kako se donosi Pravilnik.

**Članak 17.**

Administrativne poslove u provedbi ovog Pravilnika obavlja Tajnik Komore.

Glasački listići i ostali izborni materijali sa zapisnikom zatvaraju se i pečate te pohranjuju u arhivi Komore do isteka mandatnog razdoblja.

**Članak 18.**

Ovaj Pravilnik stupa na snagu osmog dana od dana objave na web stranici Komore.

KLASA: 012-02/21-01/02

URBROJ: 539/01-21-9

Zagreb, 30. rujan 2021. godine

Predsjednik Hrvatske komore socijalnih radnika mr. sc. Antun Ilijaš, dipl. socijalni radnik, v. r.

Ovaj Pravilnik objavljen je na mrežnoj stranici Komore dana 01. listopada 2021. godine i stupio je na snagu dana 09. listopada 2021. godine.

Predsjednik Hrvatske komore socijalnih radnika mr. sc. Antun Ilijaš, dipl. socijalni radnik, v. r.